钦定古今图书集成/明伦汇编/氏族典/第067卷 > 朱瑾
## 钦定古今图书集成/明伦汇编/氏族典/第067卷 > 朱瑾

按《五代史朱宣传》：“瑾，宣从父弟也。从宣居郓州，补军
校。少倜傥有大志，兖州节度使齐克让爱其为人，以
女妻之。瑾行亲迎，乃选壮士为舆夫，伏兵器舆中，夜
至兖州，遂掳克让，自称留后。僖宗即拜瑾泰宁军节
度使。瑾与宣已破秦宗权于汴州，梁太祖责瑾诱宣
武军卒以归，攻瑾凡十馀年，大小数十战，瑾兵屡败”，
乃奔于淮南。杨行密闻瑾来，大喜，表瑾领武宁军节
度使，以为行军副使。行密累表瑾东南诸道行营副
都统，领平卢军节度使、同中书门下平章事。行密死，
渥及隆演相继立，皆年少。徐温与其子知训专政，畏
瑾，欲除之，瑾乃杀知训，遂自刎。瑾名重江淮，其死也，
尸之广陵北门，路人私共瘗之。